SKRIFTLIG FORESPØRGSEL E-3899/02

af Sérgio Marques (PPE-DE) til Kommissionen

(14. januar 2003)

Om: Det Europæiske År for Idrættens Pædagogiske Dimension 2004

Det er anerkendt, at sporten er et vigtigt samfundsfænomen i Europa, idet den er et særligt velegnet middel til uddannelse. Sporten bidrager navnlig til forøge de unges sociale kompetencer som f.eks. holdånd, solidaritet og loyalitet, dvs. en bedre kollektiv disciplin og evne til at fungere i grupper.

Sigtet med Det Europæiske År for Idrættens Pædagogiske Dimension er på denne baggrund at bidrage til at genskabe idrættens positive image i det europæiske samfund og virke som modvægt til den risiko, som den stigende brug af nye teknologier medfører i form af en stillesiddende tilværelse og social isolation.

Initiativet vil gøre det muligt i højere grad at anvende sportens pædagogiske værdi til at forbedre undervisningsprogrammerne og navnlig den parallelle uformelle undervisning via etableringen af et bedre partnerskab mellem undervisningssektorens og idrættens organisationer.

Det foreslåede budget er på 11,5 mio. EUR (8. mio. EUR i 2004 og 3,5 mio. i 2003) til finansiering af følgende aktiviteter: tilrettelæggelse af møder og arrangementer samt frivillige aktioner, oplysnings- og pr-kampagner, samarbejde med radio-, TV- og medieorganisationer, rundspørger og undersøgelser og finansiel støtte til initiativer på tværnationalt, nationalt, regionalt og lokalt plan, som bidrager til realiseringen af målene for Det Europæiske År for Idrættens Europæiske Dimension.

Aktioner på fællesskabsplan kan støttes med op til 80 % af det maksimale beløb, mens aktioner på lokalt, regionalt, nationalt eller tværnationalt plan kan samfinansieres over Den Europæiske Unions almindelige budget med op til 50 % af de maksimale samlede omkostninger.

1. Eftersom de enkelte medlemsstater skal udpege de organer, som står for organiseringen af Det Europæiske År, og som ansøgerne skal indgive projekterne til, ligesom de skal indsende ansøgningerne om samfinansiering af lokale, regionale, nationale og tværnationale initiativer til Kommissionen, hvilken frist er der da fastsat for disse organers udpegelse og meddelelse herom?

2. Hvilke frister er der fastsat for offentliggørelsen af indkaldelse af forslag og den tilhørende fremgangsmåde, og hvilke kanaler vil blive anvendt til formidlingen?

3. Da afgørelserne om finansiering og samfinansiering træffes af Kommissionen efter høring af en ekspertgruppe, hvordan er da dennes sammensætning, og hvilke frister er der fastsat for hele ansøgningsproceduren?

Svar afgivet på Kommissionens vegne af Viviane Reding

(18. februar 2003)

Det ærede medlem udbeder sig oplysninger vedrørende gennemførelsen af Europa-Parlamentets og Rådets afgørelse om det europæiske år for idrættens pædagogiske dimension 2004. Denne afgørelse blev truffet den 19. december 2002(1).

Ifølge afgørelsens artikel 4 skal hver medlemsstat udpege et eller flere organer, som skal være ansvarlig for deltagelsen i det europæiske år og for koordineringen af de planlagte aktiviteter på nationalt plan, idet den i artikel 7 beskrevne udvælgelsesprocedure følges.

Kommissionen har sat dette spørgsmål på dagsordenen for det første møde i det rådgivende udvalg, som er fastsat til den 7. marts 2003. De nationale organer skal være udpeget i løbet af første halvår af 2003 i henhold til endnu ikke endeligt fastlagte procedurer, som skal forelægges det rådgivende udvalg.

Kommissionen har allerede offentliggjort en udbudsbekendtgørelse(2) angående en oplysningskampagne vedrørende det europæiske år for uddannelse gennem sport 2004. En indkaldelse af forslag med henblik på udvælgelse af projekter forventes inden sommeren 2003.

I artikel 6 i Kommissionens oprindelige forslag hed det, at der skulle sammensættes en ekspertgruppe(3). Imidlertid blev forpligtelsen til at indhente udtalelse fra en sådan ekspertgruppe afskaffet under lovgivningsprocessen. Alligevel agter Kommissionen i overensstemmelse med de drøftelser, som har fundet sted i Europa-Parlamentet, at oprette en ekspertgruppe for at give alle aktører inden for uddannelse og idræt mulighed for at udtale sig. De nærmere detaljer for oprettelsen af en sådan ekspertgruppe vil blive fastlagt i de kommende måneder, når det rådgivende udvalg har afgivet udtalelse.

Desuden minder Kommissionen om, at Europa-Parlamentet i medfør af artikel 7 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4), regelmæssigt skal underrettes om udvalgenes arbejde. I den forbindelse modtager det dagsordener for møderne, udkast til gennemførelsesforanstaltninger, der skal træffes

i medfør af de retsakter, der vedtages i henhold til EF-traktatens artikel 251, og som forelægges udvalgene, samt afstemningsresultater, mødereferater og fortegnelser over, hvilke myndigheder og organer de af medlemsstaterne udpegede repræsentanter tilhører. Endvidere underrettes Europa-Parlamentet, når Kommissionen forelægger Rådet foranstaltninger eller forslag til foranstaltninger, der skal træffes.

(1) Under udgivelse i EUT.

(2) EFT 2002/S 242-192453 af 13.12.2002.

(3) Forslag til Europa-Parlamentets og Rådets afgørelse om det europæiske år for idrættens pædagogiske dimension 2004. EFT C 25 E af 29.1.2002.

(4) EFT L 184 af 17.7.1999.